雲庵和尚贊三首  其二
作者：釋德洪
朝代：宋

paragraphs: 槁容而毳衣，殆不逾於中人。
而於祖道顛危之秋，勃然而中興。
知我亦何幸，自幼及壯。
出入其户庭，俯仰其藩籬。
而其道德之精華，未能略窺其毫微。
譬如戴天履地於終日，而其高明深厚所不能知。
惟聞孔子之歿一百年而生孟子，釋迦之寂二千歲而有禪師。
拜手稽首，堂堂乎三界之依者耶。